การควบคุมภายใน

คณะกรรมการบริษัทได้ให้ความสำคัญกับการควบคุมภายในทั้งในด้านสภาพแวดล้อมการควบคุมการประเมินความเสี่ยง
กิจกรรมควบคุม สารสนเทศและการสื่อสาร รวมถึงการติดตามและประเมินผล
โดยมอบหมายให้คณะกรรมการตรวจสอบรับผิดชอบกำกับดูแลให้ฝ่ายบริหารจัดให้มีระบบการควบคุมภายในอย่างมีประสิทธิภาพ
เพียงพอและครอบคลุมทุกด้าน
ซึ่งมีฝ่ายตรวจสอบภายในทำหน้าที่ตรวจสอบและสอบทานระบบการปฏิบัติงานของทุกหน่วยงาน
ซึ่งฝ่ายตรวจสอบภายในจะรายงานผลการตรวจสอบต่อคณะกรรมการตรวจสอบและผู้บริหารเป็นรายไตรมาส
ทั้งนี้การดำเนินการทุกขั้นตอนจะเป็นไปตามระเบียบของบริษัท และข้อบังคับทางกฎหมายที่เกี่ยวข้อง
ที่ผ่านมาบริษัทได้กำหนดนโยบายการดำเนินงานที่เกี่ยวข้องกับการควบคุมภายในดังนี้

สภาพแวดล้อมการควบคุม

บริษัทได้กำหนดผังองค์กร (Organization Chart) ที่สอดคล้องกับกลยุทธ์ในการทำธุรกิจ
โดยแบ่งแยกตามสายผลิตภัณฑ์ที่สำคัญ กำหนดอำนาจหน้าที่และความรับผิดชอบ (Roles &
Responsibilities) กำหนดคุณลักษณะงานเฉพาะตำแหน่ง (Job Description)
ของบุคลากรทุกตำแหน่งและระดับความรู้ความสามารถ ทักษะที่จำเป็นต้องใช้ในแต่ละงาน
ตลอดจนกำหนดวัตถุประสงค์ที่สามารถวัดผลการดำเนินงานได้

บริษัทได้จัดให้มีกระบวนการขั้นตอนการทำงาน (Business Process)
ที่กำหนดระเบียบและวิธีปฏิบัติในการทำงานเป็นลายลักษณ์อักษร แยกเป็นสายการขายและการตลาด
สายปฏิบัติการ และสายการเงิน โดยมีการกำหนดผู้มีอำนาจหน้าที่แยกจากกันอย่างชัดเจน
สามารถควบคุมตรวจสอบได้ และผู้ที่ต้องใช้ข้อมูลเกี่ยวกับกระบวนการทำงานดังกล่าว
สามารถเข้าถึงข้อมูลได้สะดวก รวดเร็ว
โดยบริษัทได้นำระบบอินทราเน็ตมาใช้ในการควบคุมเอกสารดังกล่าว
นอกจากนี้บริษัทยังได้รับการรับรองมาตรฐาน ISO9001:2000 ทั้งองค์กรในปี 2546

การประเมินความเสี่ยง

บริษัทมีการกำหนดวัตถุประสงค์ระดับองค์กรและวัตถุประสงค์ระดับกิจกรรมที่สอดคล้องกัน
และมีการระบุความเสี่ยงทั้งจากปัจจัยภายในและปัจจัยภายนอก
ที่อาจมีผลกระทบต่อการบรรลุวัตถุประสงค์ มีการวิเคราะห์และบริหารความเสี่ยงที่เหมาะสม เช่น
การบริหารความเสี่ยงเกี่ยวกับการเปลี่ยนแปลงอัตราแลกเปลี่ยน
การบริหารความเสี่ยงเกี่ยวกับการบริหารเงินทุนหมุนเวียน เป็นต้น
นอกจากนี้บริษัทยังมีการจัดทำแผนฉุกเฉิน (Business Continuity Plan)
เพื่อรองรับวิกฤตการณ์ต่างๆ ที่อาจเกิดขึ้น
เพื่อช่วยเหลือและสนับสนุนการดําเนินงานที่สําคัญของบริษัทให้ดำเนินต่อไปได้

กิจกรรมการควบคุม

ในการปฏิบัติงานตามขั้นตอนการทำงานที่กำหนดไว้นั้น บริษัทมีการแบ่งแยกหน้าที่ผู้ปฏิบัติงาน
ผู้ติดตามควบคุมประเมินผลและผู้อนุมัติแยกออกจากกัน
เพื่อให้เกิดการถ่วงดุลและตรวจสอบระหว่างกันอย่างเหมาะสม
เพื่อให้มีการดำเนินงานอย่างมีประสิทธิภาพ
และบริษัทยังมีการทบทวนอำนาจอนุมัติของผู้บริหารและการมอบอำนาจตามความรับผิดชอบเป็นประจำทุกปี

นอกจากนี้บริษัทได้จัดทำงบประมาณประจำปีเพื่อตั้งเป้าหมายผลการดำเนินงาน
การบริหารทางการเงิน การกำหนดนโยบายการลงทุน
เพื่อใช้ในการเปรียบเทียบผลการดำเนินงานที่เกิดขึ้นจริง
แต่งตั้งที่ปรึกษากฎหมายอิสระเพื่อทำหน้าที่ให้คำปรึกษา
ร่างสัญญาที่เป็นสาระสำคัญทางธุรกิจและควบคุมการดำเนินการต่างๆ
ที่เกี่ยวข้องทางกฎหมายให้เป็นไปตามกฎหมายระเบียบข้อบังคับของทางราชการ
รวมทั้งแต่งตั้งที่ปรึกษาทางการเงินเพื่อให้คำปรึกษาเกี่ยวกับการระดมทุน
และการหาแหล่งเงินทุนตลอดจนการแนะนำให้ปฏิบัติตามขั้นตอนของกฎหมายให้ถูกต้อง

สารสนเทศและการสื่อสาร

พนักงานทุกคน จะได้รับข้อมูลข่าวสารที่เกี่ยวข้องกับการปฏิบัติงานของตนอย่างชัดเจนและทันเวลา
ทั้งจากภายในและภายนอกหน่วยงาน รวมทั้งข้อมูลข่าวสารที่มีผลต่อความเสี่ยงที่อาจเกิดกับหน่วยงาน
เช่น นโยบายของรัฐบาล การเปลี่ยนแปลงทางด้านกฎหมายใหม่ ๆ

นอกจากนี้บริษัท ยังจัดให้มีช่องทางการสื่อสารระหว่างผู้บริหารและพนักงาน
ให้สามารถทำความเข้าใจและประสานงานกันได้เป็นอย่างดี
โดยผ่านช่องทางการจัดการประชุมภายในหน่วยงาน อินทราเน็ตภายในหรือการใช้ อีเมล์ เป็นต้น

การติดตามและประเมินผล

บริษัทมีระบบการติดตามประเมินผลโดยคณะกรรมการบริหารทุกเดือนและนำเสนอคณะกรรมการบริษัททุกไตรมาส
เพื่อวิเคราะห์ผลการดำเนินงาน สภาพการแข่งขันทางธุรกิจ
ตลอดจนข้อมูลทางการเงินที่สำคัญโดยเปรียบเทียบกับงบประมาณ
ตลอดจนการนำไปสู่การพัฒนากลยุทธ์เพื่อการแข่งขัน

ในการประชุมคณะกรรมการ ครั้งที่ 2/2552 เมื่อวันที่ 23 กุมภาพันธ์ 2552
ซึ่งมีกรรมการตรวจสอบเข้าร่วมประชุมกับคณะกรรมการได้ทำการประเมินความเพียงพอของระบบการควบคุมภายใน
โดยคณะกรรมการได้แสดงความเห็นเกี่ยวกับการควบคุมการปฏิบัติงานของฝ่ายบริหารไว้ว่า
บริษัทมีการกำหนดขอบเขตอำนาจหน้าที่ผู้บริหารแต่ละระดับไว้อย่างชัดเจนแล้ว
รวมทั้งมีมาตรการที่รัดกุมในการติดตามให้การทำธุรกรรมระหว่างบริษัทกับผู้ถือหุ้นรายใหญ่ กรรมการ
ผู้บริหาร หรือผู้ที่เกี่ยวข้องกับบุคคลดังกล่าว
ต้องผ่านขั้นตอนการอนุมัติที่กำหนดโดยผู้ที่ไม่ได้มีส่วนได้เสียในธุรกรรมนั้น
โดยได้คำนึงถึงประโยชน์สูงสุดของบริษัทเป็นสำคัญ
และบริษัทมีมาตรการที่จะติดตามให้การดำเนินงานของบริษัทเป็นไปตามกฎหมายที่เกี่ยวข้อง
เพื่อลดความเสี่ยงในการประกอบธุรกิจและรักษาชื่อเสียงของบริษัท

ในกรณีที่ได้มีการอนุมัติธุรกรรมกับผู้ที่เกี่ยวข้องในลักษณะที่มีผลผูกพันกับบริษัทในระยะยาว
บริษัทได้มีการติดตามให้ปฏิบัติตามเงื่อนไขที่ตกลงไว้ตลอดระยะเวลาที่มีผลผูกพันกับบริษัท
สำหรับเงินลงทุนในบริษัทย่อยหรือบริษัทร่วม
บริษัทได้มีการติดตามดูแลการดำเนินงานของบริษัทย่อยหรือบริษัทร่วมอย่างสม่ำเสมอ
รวมทั้งมีการกำหนดทิศทางให้บุคคลที่บริษัทแต่งตั้งให้เป็นกรรมการหรือผู้บริหารในบริษัทดังกล่าวปฏิบัติ